b'\n_START_ARTICLE_\nEduard Dallmann\n_START_SECTION_\nBakgrunn\n_START_PARAGRAPH_\nEduard Dallmanns far Eduard Dallmann senior (1786\xe2\x80\x931877) var offiser for de hannoverske ulaner og hadde etter endt tjeneste kj\xc3\xb8pt et gods i Schwanewede. Han giftet seg med Lucia Deetjen (1799\xe2\x80\x931837) fra Vegesack, som stammet fra en sj\xc3\xb8fartsfamilie. Han solgte godset kort etter og flyttet til skipperlandsbyen  Flethe ved Unterweser, der han fikk stilling som Boniteur for Amt Blumenthal.\n_START_SECTION_\nKarriere\n_START_PARAGRAPH_\nDallmann reiste til sj\xc3\xb8s som 15-\xc3\xa5ring. I 1866 ble han kaptein p\xc3\xa5 skipet \xc2\xabW.C. Talbot\xc2\xbb fra Hawaii og gjennomf\xc3\xb8rte handelsreiser i Beringshavet og Chukchihavet til bestemmelsessteder i Alaska og Chukotka. Han var den f\xc3\xb8rste registrerte europeer som bes\xc3\xb8kte Wrangel\xc3\xb8ya. Fra 1867 til 1870 f\xc3\xb8rte han hvalfangstskipet \xc2\xabCount Bismarck\xc2\xbb p\xc3\xa5 en hvalfangstekspedisjon til det tropiske Stillehavet, Okhotskhavet, Beringshavet og Chukchihavet._NEWLINE_I perioden 1872\xe2\x80\x9374, da hvalbestanden hadde avtatt kraftig i Ishavet, ble Dallmann gitt i oppdrag \xc3\xa5 utforske S\xc3\xb8rishavet med skuta \xc2\xabGr\xc3\xb6nland\xc2\xbb. Foretaket hadde begrenset suksess med hensyn p\xc3\xa5 hvalfangst, men Dallmann gjorde i l\xc3\xb8pet av ekspedisjonen mange oppdagelser rundt det antarktiske kontinentet. De viktigste oppdagelsene var Bismarckstredet og kartleggingen av Anvers Island, Brabant Island, Li\xc3\xa8ge Island og Wilhelm Archipelago. Den 1. mars 1874 bes\xc3\xb8kte han King George Island i \xc3\xb8ygruppa S\xc3\xb8r-Shetlands\xc3\xb8yene, der han oppf\xc3\xb8rte en plakett til minne om ekspedisjonen. Plaketten er oppf\xc3\xb8rt p\xc3\xa5 lista over historiske steder og kulturminner i Antarktis._NEWLINE_1875-sesongen tilbrakte han som ekspert p\xc3\xa5 hvalfangstfeltene i Davisstredet og Baffinbukta, fremdeles ombord i \xc2\xabGr\xc3\xb6nland\xc2\xbb._NEWLINE_Mellom 1877 og 1884 foretok Dallmann p\xc3\xa5 vegne av den russiske finansmannen baron Ludwig von Knoop \xc3\xa5rlige fors\xc3\xb8k p\xc3\xa5 \xc3\xa5 frakte varer til Obbukta og Jenisejbukta i bytte mot korn og andre varer som ble fraktet p\xc3\xa5 lektere nedover de store sibirske elvene. P\xc3\xa5 grunn av de vanskelige isforholdene  Karahavet lyktes han bare i fire av sju fors\xc3\xb8k. Til slutt innstilte von Knoop det vanskelige foretaket for \xc3\xa5 redusere sine tap. Til tross for fiaskoen hadde Dallmann f\xc3\xa5tt en sjelden mulighet til \xc3\xa5 utforske mange \xc3\xb8yer og kyststrekninger i Karahavet som f\xc3\xa5 europeere hadde sett._NEWLINE_Etter \xc3\xa5 ha forlatt de arktiske farvann for godt, ble Dallmann kaptein p\xc3\xa5 dampskipet \xc2\xabSamoa\xc2\xbb i 1884. Fart\xc3\xb8yet hans brakte den vitenskapelige ekspedisjonen til Otto Finsch til den til da lite utforskede nordkysten av Ny-Guinea._NEWLINE_Mellom 1887 og 1893 fortsatte han \xc3\xa5 utforske nordkysten av Ny-Guinea p\xc3\xa5 vegne av Det tyske Ny-Guinea-kompaniet. Mange \xc3\xb8yer og stred i omr\xc3\xa5det ble navngitt av ham i denne perioden.'